**แบบถอดประสบการณ์การเรียนรู้ ด้านเทคนิคการเรียนการสอนที่เน้นผู้เรียนเป็นสำคัญ**

**1. ชื่อ-สกุล ผู้เล่าเรื่อง**  อ.วิศรุต สำลีอ่อน คณะวิชา/หน่วยงาน คณะนิติศาสตร์

**2. ชื่อ-สกุล ผู้บันทึก** ................................. คณะวิชา/หน่วยงาน คณะนิติศาสตร์

**3. บทบาท หน้าที่และความรับผิดชอบของผู้เล่าเรื่อง**

 รองคณบดีฝ่ายกิจการนักศึกษา

 อาจารย์ผู้สอนวิชา LLB403 กฎหมายระหว่างประเทศ, LLB211 กฎหมายปกครอง, LLB454 กฎหมายการค้าระหว่างประเทศ 2, LLB457 กฎหมายการค้าและความร่วมมือในอาเซียน, LLB459 กฎหมายสหภาพยุโรป

**4. เรื่องที่เล่า**

การสร้างบรรยากาศการเรียนรู้ที่เหมาะสมต่อนักศึกษาในยุคดิจิตอล

**5. บริบทหรือความเป็นมาของเรื่องที่เล่า**

 การเรียนรู้ของนักศึกษาในปัจจุบันนั้นมีการเปลี่ยนแปลงไปอย่างรวดเร็ว เมื่อเปรียบเทียบกับบรรยากาศการเรียนในช่วงที่ผู้เล่าเรื่องยังเป็นนักศึกษา กล่าวคือ เมื่อกว่า 10 ปีก่อนหน้านี้ การเรียนรู้ของนักศึกษา โดยเฉพาะสาขานิติศาสตร์ มักจะเน้นไปที่การศึกษาจากตำรา หนังสือคำบรรยาย หรือหนังสือรวมคำพิพากษา ประกอบกับการฟังบรรยายเพิ่มเติมในชั้นเรียน แต่ในปัจจุบัน การเรียนรู้ของนักศึกษาจะมุ่งเน้นไปที่การใช้เทคโนโลยีทางการสื่อสาร เช่น อินเทอร์เนต ผ่านเครื่องมือต่างๆใกล้ตัว เช่น คอมพิวเตอร์ โทรศัพท์ smart phone ในการเข้าถึงความรู้

 แม้วิธีการดังกล่าวจะมีความสะดวกและเป็นที่นิยม แต่ยังคงมีข้อเสียในแง่ของความถูกต้องของข้อมูล ซึ่งผู้ศึกษาจะต้องมีทักษะในการกลั่นกรอง ตรวจสอบ และอ้างอิงข้อมูล นอกจากนี้ ผลกระทบอีกประการหนึ่งของการใช้เทคโนโลยี คือการเปลี่ยนแปลงไปของทัศนคติของผู้เรียน เนื่องจากการใช้เทคโนโลยี สามารถทำให้ผู้เรียนสามารถค้นหาคำตอบในสิ่งที่ตนต้องการได้อย่างรวดเร็ว ซึ่งจุดนี้เองทำให้ผู้เรียนในยุคปัจจุบันมีแนวโน้มที่จะเป็นผู้ที่ต้องการเพียงคำตอบในบั้นปลายอย่างรวดเร็วเท่านั้น โดยไม่สนใจถึงวิธีการได้มาซึ่งคำตอบ กล่าวคือ การทำความเข้าใจ การวิเคราะห์ และการสังเคราะห์องค์ความรู้

 ดังนั้นผู้สอนวิชานิติศาสตร์จึงมีความจำเป็นต้องปรับตัวตามกระแสของการเปลี่ยนแปลงดังกล่าว พร้อมทั้งสามารถแนะนำผู้เรียนให้สามารถใช้เทคโนโลยีเพื่อเป็นประโยชน์ต่อการศึกษาได้

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ**

การที่จะแนะนำผู้เรียนให้ใช้เทคโนโลยีให้เกิดประโยชน์ทางวิชาการนั้น ผู้เล่าเรื่องเห็นว่ามีขั้นตอนดังนี้

1) ผู้สอนจะต้องทำความเข้าใจและเรียนรู้เทคโนโลยีที่ผู้เรียนนิยมใช้เสมือนเป็นตัวผู้เรียนเอง และวิเคราะห์หาข้อดีข้อเสียของตัวเทคโนโลยีเหล่านั้น ไม่ควรตั้งกรอบตัวเองว่าไม่สามารถทำความเข้าใจได้ หรือตนเป็นคนรุ่นเก่า

2) พยายามคัดกรองเทคโนโลยีที่จะสามารถประยุกต์ใช้ให้เป็นประโยชน์ในทางวิชาการ และจัดกลุ่มเทคโนโลยีที่ผู้เรียนจะใช้ แบ่งตามความยากง่ายในการทำความเข้าใจ และระบุปัญหาที่อาจเกิดขึ้นในการใช้เทคโนโลยีเหล่านั้น เพื่อวางแผนรับมือ

3) เริ่มแนะนำให้ผู้เรียนใช้เทคโนโลยีที่ตัวผู้เรียนมีความคุ้นเคยก่อน พร้อมทั้งต้องเน้นย้ำถึงจุดที่ต้องระวังในตัวเทคโนโลยีเหล่านั้นด้วย

4) พยายามสร้างสรรค์เครื่องมือทางการศึกษาของตัวเอง และชักนำให้นักศึกษาใช้เครื่องมือนั้น โดยพยายามสร้างโดยเน้นความง่ายในการใช้งาน มีข้อมูลที่ถูกต้อง มีกระบวนการคิดอย่างเป็นขั้นเป็นตอน แต่จะต้องมีความกระชับ

**7. เทคนิคหรือกลยุทธ์ที่ทำให้เกิดความสำเร็จ**

การพูดคุยกับผู้เรียนและใส่ใจในอุปกรณ์ต่างๆที่ผู้เรียนใช้อยู่เป็นประจำจะทำให้ผู้สอนรู้ว่าตอนนี้ผู้เรียนมีความสนใจในเทคโนโลยีแบบใด เทคโนโลยีดังกล่าวมีข้อดีที่ผู้เรียนชื่นชอบอย่างไร และมีข้อเสียอย่างไรด้วย

ขณะเดียวกัน การมีปฏิสัมพันธ์กับผู้เรียนจะลดช่องว่างระหว่างผู้สอนกับผู้เรียน เมื่อผู้สอนได้สร้างสรรค์เครื่องมือการสอนของตัวเองได้สำเร็จ ก็จะสามารถชักจูงผู้เรียนให้ใช้เครื่องมือเหล่านั้นได้ง่าย

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น**

ศูนย์พัฒนาการเรียนการสอนถือเป็นหน่วยงานสำคัญที่ทำให้ผู้เล่าเรื่องสามารถพัฒนาเทคนิคการเรียนการสอนให้ตอบสนองต่อผู้เรียนยุคดิจิตอลได้ โดยทางศูนย์ฯจะเข้ามาแนะนำเทคโนโลยีการเรียนการสอนใหม่ๆแก่ผู้เล่าเรื่องอยู่เสมอ พร้อมทั้งมีการติดตามผลการใช้เทคโนโลยีที่ผู้เล่าเรื่องนำไปใช้ในการเรียนการสอน ทำให้ผู้เล่าเรื่องและทางศูนย์ฯได้มีโอกาสพบปะแลกเปลี่ยนข้อมูลที่ดีกันบ่อยครั้ง

**9. อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว**

เทคโนโลยีบางตัวมีปัญหาในการทำความเข้าใจภายในระยะเวลาที่จำกัด เนื่องจากผู้เล่าเรื่องมีภารกิจอื่นๆที่จะต้องจัดการ จึงไม่สามารถใช้เวลาทั้งหมดไปกับการทำความเข้าใจเทคโนโลยีที่อาจจะมีประโยชน์อย่างมาก แต่ต้องใช้เวลามากในการทำความเข้าใจ

ในกรณีเช่นนี้ ผู้เล่าเรื่องจึงมักจะหลีกเลี่ยงเทคโนโลยีที่ต้องใช้เวลามากในการทำความเข้าใจ โดยยอมที่จะเลือกใช้เทคโนโลยีที่ใช้เวลาศึกษาน้อยกว่า แม้ประสิทธิภาพจะด้อยลงไปบ้าง

**10. ผลลัพธ์หรือความสำเร็จที่เกิดขึ้นคือ**

นักศึกษามีความสามารถในการใช้เทคโนโลยีเพื่อเข้าถึงข้อมูลที่ใช้ประกอบการศึกษาได้อย่างมีประสิทธิภาพ และสามารถค้นคว้า แยกแยะ คัดกรองข้อมูลที่มีความน่าเชื่อถือได้ อีกทั้งการใช้เทคโนโลยีประกอบการศึกษา ทำให้บรรยากาศการเรียนรู้ไม่มีความน่าเบื่อ นักศึกษาสามารถใช้เวลาเพื่อการศึกษาหาความรู้ได้มากขึ้น ส่งผลให้มีผลสัมฤทธิ์ทางการศึกษาที่ดีขึ้น

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

ผู้เล่าเรื่องเรียนรู้ว่า ในปัจจุบันรูปแบบ วิธีการที่นักศึกษาใช้ในการศึกษาเล่าเรียนเปลี่ยนแปลงไปจากเดิม เมื่อเทียบกับสมัยที่ผู้เล่าเรื่องยังเป็นนักศึกษา และการที่ผู้สอนพยายามที่จะใช้วิธีการศึกษา การสอนแบบเดิมจะไม่สามารถสร้างแรงจูงใจให้แก่ผู้เรียนได้ ดังนั้นผู้สอนจึงมีความจำเป็นที่จะต้องปรับตัวตามการเปลี่ยนแปลงต่างๆของผู้เรียน พร้อมทั้งสามารถชี้แนะข้อดีข้อเสียของการเปลี่ยนแปลงเหล่านั้นให้แก่ผู้เรียนได้ด้วย

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

ผู้เล่าเรื่องมีความรู้เพิ่มขึ้นเกี่ยวกับเทคโนโลยีปัจจุบันที่ผู้เรียนใช้ในการค้นหาความรู้ และมีทักษะในการใช้เทคโนโลยีเหล่านั้นให้เกิดประโยชน์ ไม่เพียงต่อผู้เรียน แต่ยังเป็นประโยชน์ต่อการทำงานวิชาการของตัวผู้เล่าเรื่องเองด้วย

**13. ผลงานเชิงประจักษ์ของผู้เล่าเรื่อง คือ**

ผู้เล่าเรื่องได้จัดทำฐานข้อมูลอิเล็กทรอนิกส์ เพื่อรวบรวมเอกสารประกอบการเรียน อาทิ คำบรรยาย ตัวบทกฎหมาย ภาพประกอบ แบบฝึกหัด ไว้ใน application iTunesU ซึ่งเป็นเทคโนโลยีที่ผู้เรียนสามารถใช้โทรศัพท์ smart phone ซึ่งเป็นปัจจัยที่ 5 ของนักศึกษาปัจจุบันเข้าใช้งาน application ดังกล่าวได้ ทำให้ผู้เรียนสามารถเตรียมเอกสารประกอบการสอน อ่านคำบรรยายล่วงหน้าหรือทบทวน พร้อมทั้งฝึกฝนทักษะผ่านแบบฝึกหัดได้ด้วยตนเอง และได้ตลอดเวลา